የአሸጎዳ የንፋሰ ሃይል ማመንጫ ተመረቀ
አዲስ አበባ፤ ጥቅምት 17/2006 (ዋኢማ) –  ኢትዮጵያ ወደ መካከለኛ ገቢ ሀገርነት ለመሸጋገር የምታደርገውን ጥረት እውን ለማድረግ አረንጓዴ ኢኮኖሚና የሀይል አቅርቦት ለመግንባት ትኩረት ሰጥታ እየሰራች መሆኑን ጠቅላይ ሚንስትር ሀይለማርያም ደሳለኝ አስታወቁ፡፡120 ሜጋ ዋት የሚያመነጨው የአሸጎዳ የንፋስ ሀይል በትግራይ ብሄራዊ  ክልል ነው የተገነባው፡፡ ከአዳማው የንፋስ ሀይል ማመንጫ በመቀጠልም ሁለተኛው ለምረቃ የበቃ የሀገሪቱ የዘርፉ ፕሮጀክት ነው፡፡በምረቃ ስነ ስረዓቱ ላይ የተገኙት የኢትዮጵያ ኤሌክትሪክ ሃይል ኮርፖሬሽን  ዋና ስራ አስፈፃሚ አቶ ምህረት ደበበ የአሸጎዳ የንፋሰ ሃይል ማመንጫ የሃገሪቷን የሃይል አቅርቦት ከማገዙም በላይ ከፍተኛ  የቴክኖለጂ ሽግግር የተደረገበት ነው ብለዋል፡፡ስራው የተወጠነው በቀድሞው የሃገሪቷ መሪና የአረንጓዴ ልማት እስትራቴጂ ቀያሽ በሆነት ክቡር አቶ መለስ ዜናው ነውም ተበሏል፡፡ፕሮጀክቱ ግንባታው በሁለት ክፍሎች የተካሄደ ሲሆን የመጀመርያው ክፍል ከነሃሴ 21 ቀን 2003 ዓ.ም ጀምሮ 30 ሜጋ ዋት ሃይል ማመንጨት የጀመረ ሲሆን  ቀሪው 90 ሜጋ ዋት  ሙሉ በሙሉ ስራው ተጠናቆ ለአገልግሎት ዝግጁ ሆኗል።30 ሜጋ ዋት የሚያስገኘው ሀይል ማመንጫ ባለ ሁለት ምላጭ ተርባይን አለው። ባለ 90 ሜጋ ዋቱ ደግሞ ባለ ሶስት ምላጭ ተርባይኖች አሉት።ቅዳሜ  ጥቅምት  16/2006 የተመረቀው ሁለተኛው ምዕራፍ የንፋስ ሃይል ማመንጫ ዲዛይኑ ተሻሽሎ 1 ነጥብ 67 ሜጋ ዋት ተጨማሪ ሀይል እንዲያመነጭ ተደርጓል፤ በአጠቃላይ የንፋስ ሀይል ማመንጫው 84 ተርባይኖች ተተክለውለታል።የአሸጎዳ የንፋስ ሃይል ማመንጫ አጠቃላይ ከፍታው ከባህር ወለል በላይ ከ2200 እስከ 2560 ሜትር እንደሚደርስ መረጃዎች ይጠቁማሉ።የአሸጎዳ የንፋስ ሃይል  ማመንጫ ፕሮጀክት ሃገራችን እያከናወነች ያለችው የአረንጓዴ ሃይል ልማት አንዱ አካል ነው።120 ሜጋ ዋት ሀይል የሚያመነጨው የንፋስ ሀይል ፕሮጀክቱ 210 ሚሊዮን ዩሮ ፈጅቷል፡፡ 9 በመቶ የሚሆነው በጀት ከሃገር ውስጥ ሲገኝ ቀሪው ደግሞ ከፈረንሳይ  መንግስት  በእርዳታ የተገኘ ነው፡፡በፕሮጀክቱ ግንባታ ላይ ከ6 በላይ የሚሆኑ የሃገር ውስጥ ንዑስ የስራ ተቋራጮች ተሳትፈዋል፡፡  የሃገር ውስጥ መሃንዲሶች አዲስ የቴክኖሎጂ  ክህሎት ማግኘታቸው እና ይህንን ጠቃሚ ልምድ ተቋማዊ በሆነ መንገድ ለማስቀጠልና ለመቀመር ከመቀሌ ዩነቨርሲቲ የቴክኖሎጂ ፋኩልቲ ጋር በጋራ መሰራቱ የቴክኖሎጂ ሽግግሩ የተሳካ እንዲሆን አስችሎታል ብለዋል  አቶ ምህረት ደበበ ፡፡በኢትዮጵያ የፈረንሳይ አምባሳደር ኮርጂት ብሪግቲ በበኩላቸው ለምረቃ የበቃው የአሸጎዳ  የንፋሰ ሃይል ማመንጫ  የፈረንሳይና የኢትዮጵያን  መልካም  ግንኙት ማሳያ ነው ብለዋል፡፡ኢትዮጵያ ዘላቂ ልማትን ለማረጋጋጥ ከአካባቢ ብክለት የፀዳ የታዳሽ ሃይል ግንባታን ማፋጠኗንና በአየር ንብረት ለውጥ ላይ ያላትን የፀና አቋም  እንደግፋለን ብለዋል አምባሳደሯ፡፡ጠቅላይ ሚኒስትር ሃይለማርያም ደሳለኝ በበኩላቸው ኢትዮጵያ  የመካከለኛ ገቢ ከደረሱ ሀገራት ተርታ ለመሰለፍ የምታደረገው ጥረት የታዳሽ ሃይልን አቅም ማሳደግ የማይተካ ሚና አለው ብለዋል፡፡ በ2025 ከብክለት የፅዳ የሀይል አቅርቦትና ምጣኔ ሀብት ለመዘርጋት የምታደርገውን ጥረት የሚያጠናክር ነው ብለዋል፡፡ሀገሪቱ ሀይል ከማምረት ባሻገር በሀይል አቅርቦትና ስርጭት ዘርፍ የሚስተዋለውን ችግር ለቅረፍ መንግስት ልዩ ትኩረት መስጠቱንም ተናግረዋል፡፡የትግራይ ክልል  ፕሬዘዳንት አቶ አባይ ወልዱ ደግሞ  ፕሮጀክቱን ዳር እንዲደርስ በአካባቢው የነበሩ እርሶ አደሮች ላደረጉት ድጋፍ ከፍተኛ ምስጋናቸውን በማቅረብ ስራው ስኬታማ እንዲሆን  የፈቀዱት ቦታቸውን ካሳ ክፍያም  በአግባቡ በባንክ እንደተፈፀመና ይህም የአርሶ አደሮቹን የቁጠባ ባህል በሚያሳድግ መልኩ መፈፀሙን ተናግረዋል፡፡ፕሮጀክቱ ለ1000 ሰዎች የስራ እድል የፈጠረ ሲሆን በስራው ላይ  ከ25 ሀገራት የተውጣጡ የውጭ ባለሞያዎች ተሳትፈውበታል፡፡ይህ ፕሮጀክት ኢትዮጵያ ከንፋስ ሃይል የምታገኘውን ሃይል 8 በመቶ ያደርሰዋል ተብሏል፡፡በአጠቃላይም ሀገሪቱ ከንፋስ ሀይል የምታገኘውን የሀይል መጠን ወደ 171 ሜጋ ዋት አድርሶታል፡፡ኢትዮጵያ የንፋስ  ሃይል ማመንጫን በመጠቀም ከአፍሪካ ከሞሮኮና ግብፅ በመቀጠል ሶስተኛ ስትሆን ከዓለም ደግሞ 41ኛ ደረጃን ይዛለች፡፡  ከሰሃራ በታች ባሉ ሃገራት ደግሞ በቀዳሚነት  አስቀምጧታል፡፡መረጃዎች እንደሚጠቁሙት እስከ 2007 ዓ.ም ይገነባሉ የተባሉት የንፋስ ሃይል ማመንጫ ፕሮጀክቶች ጥናታቸው ተጠናቋል። ፕሮጀክቶቹ የሚገነቡትም በአይሻ፣ በመሰቦ ሃሬና፣ በአሰላና በደብረብርሃን ሲሆን  542 ሜጋ ዋት ሃይል ያመነጫሉ ተብሎ ይጠበቃል ሲል ኢሬቴድ ዘግቧል፡፡